《次韵原博宾之舜咨鸣治赐宴联句 其四》
明代·程敏政

黄幄中分列御筵，捧觞新曲度游仙。漏声书下铜龙五，仗影春回玉马千。

白雪调烦词客和，红云班许近臣联。不知泰岳登坛处，石检重封是几年。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。